《赠赵参军滂》
宋代·贺铸

髯参军，髯参军，
平昔相好书相闻。妙兼八法嗤五云，
一字仅课三年勤。春回玉树生兰筋，
骅骝气压千羸群。庾家之鸡安足云，
君子砚渔而笔耘，桓扇兮羊裙。
奈何不书蘂珠秘录之真文，宝厨钿轴缄灵芸。
阆居清绝无世纷，谁其观者紫阳君。
後日人间偶流落，犹得标题持键钥。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。